MINT-CENTEL-SPA ดีด! เก็ง “ทัวริสต์” ทะลุ 12 ล้านคน หนุนยอดเข้าพักพุ่ง
MINT-CENTEL-SPA ดีด! เก็งนักท่องเที่ยวทะลุ 12 ล้านคน หนุนรายได้ยอดเข้าพักโรงแรมพุ่ง คาดไตรมาส 4 นักท่องเที่ยวเข้ามาไม่น้อยกว่า 2 ล้านคน/เดือน
MINT-CENTEL-SPA ดีด! เก็งนักท่องเที่ยวทะลุ 12 ล้านคน หนุนรายได้ยอดเข้าพักโรงแรมพุ่ง คาดไตรมาส 4 นักท่องเที่ยวเข้ามาไม่น้อยกว่า 2 ล้านคน/เดือน
20 ก.ย. 2565

ผู้สื่อข่าวรายงานว่า วันนี้ (20 ก.ย.65) ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ณ เวลา 11:14 น. อยู่ที่ระดับ 28.50 บาท บวก 1 บาท หรือ 3.64% สูงสุดที่ระดับ 28.50 บาท ต่ำสุดที่ระดับ 27.75 บาท ด้วยมูลค่าการซื้อขาย 475.73 ล้านบาท
บริษัท โรงแรมเซ็นทรัลพลาซา จำกัด (มหาชน) หรือ CENTEL ณ เวลา 11:14 น. อยู่ที่ระดับ 47.25 บาท บวก 1 บาท หรือ 2.16% สูงสุดที่ระดับ 47.50 บาท ต่ำสุดที่ระดับ 46.50 บาท ด้วยมูลค่าการซื้อขาย 91.19 ล้านบาท
บริษัท สยามเวลเนสกรุ๊ป จำกัด (มหาชน) หรือ SPA ณ เวลา 11:14 น. อยู่ที่ระดับ 10.10 บาท บวก 0.30 บาท หรือ 3.06% สูงสุดที่ระดับ 10.20 บาท ต่ำสุดที่ระดับ 9.85 บาท ด้วยมูลค่าการซื้อขาย 5.21 ล้านบาท
นายชำนาญ ศรีสวัสดิ์ ประธานสภาอุตสาหกรรมท่องเที่ยวแห่งประเทศไทย หรือ สทท. ประเมินว่า ตัวเลขนักท่องเที่ยวต่างชาติปีนี้จะได้ถึง 12 ล้านคนภายในสิ้นปีตามเป้าหมายเดิมที่วางไว้ หลังจากครึ่งปีแรกได้มาแล้วถึง 6 ล้านคน ซึ่งถือเป็นจุดสมดุลของภาคการท่องเที่ยวไทยที่ต้องได้จำนวนนักท่องเที่ยวต่างชาติอย่างน้อย 30-40% ของฐาน 40 ล้านคนเมื่อปี 2562 ก่อนเกิดวิกฤติโควิด-19 หรือคิดเป็น 12-16 ล้านคนเท่านั้น โดยคาดการณ์ว่าเดือน ก.ย.นี้ จะมีมากกว่า 1 ล้านคน ขณะที่ไตรมาส 4 เดือน ต.ค.-ธ.ค. ซึ่งเข้าสู่ช่วงฤดูกาลท่องเที่ยว หรือไฮซีซั่น คาดการณ์ว่าจะมีนักท่องเที่ยวเข้ามาไม่น้อยกว่า 2 ล้านคนต่อเดือน
ด้าน นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ตลอดทั้งปี ททท. ยังตั้งเป้าหมายการทำงานไว้ที่รายได้จากภาคท่องเที่ยว 1.5 ล้านล้านบาท จากจำนวนนักท่องเที่ยวต่างชาติ 10 ล้านคน นักท่องเที่ยวคนไทยเที่ยวไทย 160 ล้านคน/ครั้ง ซึ่งเป้าทำงานในช่วงต้นปีที่วางไว้ที่ 160 ล้านคน/ครั้ง มาถึงตอนนี้อาจจะสูงเกินไป แต่ 3 เดือนจากนี้ ททท. ยังคงเร่งมาตรการกระตุ้นการท่องเที่ยวทั้งในประเทศและต่างประเทศ สำหรับนักท่องเที่ยวต่างประเทศ 5 อันดับแรก มีดังนี้ มาเลเซีย อินเดีย ลาว สิงคโปร์ และกัมพูชา
ขณะเดียวกัน บล.ฟิลลิป (ประเทศไทย) ระบุว่า กลุ่มโรงแรมเห็นการฟื้นตัวของอัตราการเข้าพักและรายได้ค่าห้องพักที่ปรับขึ้นอย่างมีนัย จากนักท่องเที่ยวไทยและต่างชาติที่เข้าพักมากขึ้น และ “เราเที่ยวด้วยกัน เฟส 4” ทำให้การดำเนินงานช่วงที่เหลือฟื้นตัวดีขึ้นตามทั้งจากงวดเดียวกันของปีก่อนและจากไตรมาสก่อน ทั้งนี้ทางฝ่ายวิจัยแนะนำ “ลงทุนเท่ากับตลาด” ยังคงเลือก CENTEL เป็นท็อปพิก แนะนำราคาเป้าหมาย 49 บาท, MINT แนะนำราคาเป้าหมาย 41 บาท ส่วน SPA แนะนำราคเป้าหมาย 11 บาท